যাদবপুর বিশ্ববিদ্যালয়ের হস্টেলে এক পড়ুয়ার অস্বাভাবিক মৃত্যু ঘিরে চাঞ্চল্য ছড়াল রবিবার। 
এদিন সকালে হস্টেলের ঘর থেকে ওই পড়ুয়ার ঝুলন্ত মৃতদেহ উদ্ধার করা হয়। পুলিশ জানিয়েছে, মৃতের নাম সৌমিত্র দে (২২)। দর্শন বিভাগের স্নাতকোত্তর দ্বিতীয় বর্ষে পাঠরত সৌমিত্র মেন হস্টেলের বি ব্লকের ৯ নম্বর ঘরে থাকতেন। শনিবার রাত থেকেই তাঁর ঘরের দরজা বন্ধ ছিল। একাধিকবার ডাকাডাকি করেও সাড়া মেলেনি। বেলা সাড়ে ১১টায় পড়ুয়াদের দুপুরের খাবার দেওয়া শুরু হয়। তখনও সাড়া না মেলায় দরজা ভেঙে ভিতরে ঢুকে অন্য পড়ুয়ারা সিলিং ফ্যান থেকে সৌমিত্রকে ঝুলতে দেখেন। পুলিশ এসে এম আর বাঙুর হাসপাতালে নিয়ে গেলে চিকিৎসকেরা তাঁকে মৃত বলে ঘোষণা করেন। মৃতের পরিবারের পক্ষ থেকে অবশ্য এদিন যাদবপুর থানায় খুনের অভিযোগ দায়ের করা হয়েছে। জানা গিয়েছে, ঝুলন্ত অবস্থায় সৌমিত্রের কানে হেডফোন ছিল। 
সৌমিত্রের সহপাঠীরা জানিয়েছেন, হস্টেলের ওই ঘরে সৌমিত্রের সঙ্গে দর্শন বিভাগেরই গবেষক আরেকজন আবাসিক থাকতেন। কয়েকদিন আগে তিনি বাড়ি গিয়েছেন। ঘরে সৌমিত্র একাই ছিলেন। বিশ্ববিদ্যালয় সূত্রের খবর, বাঁকুড়ার জয়পুর থানার ছাত্রারা গ্রামের বাসিন্দা সৌমিত্রের তৃতীয় সেমেস্টারের পরীক্ষা চলছিল। নাম প্রকাশে অনিচ্ছুক এক সহপাঠী এদিন ‘এবেলা’কে বলেন, ‘‘এমনিতে অর্থনৈতিক বা পড়াশোনা সংক্রান্ত সমস্যা না থাকলেও সম্ভবত প্রণয়ঘটিত কোনও বিষয় নিয়ে গত কয়েকদিন ও মানসিক চাপে ছিল। মৃতদেহের কানে হেডফোন দেখে আমাদের অনুমান, কাল রাতে সৌমিত্র বান্ধবীর সঙ্গে কথা বলছিল।’’ পুলিশও জানিয়েছে, প্রাথমিকভাবে মনে হচ্ছে, সৌমিত্র অবসাদে ভুগছিলেন।
এদিনই যাদবপুর থানায় খুনের অভিযোগ দায়ের করেছেন মৃত ছাত্রের বাবা লক্ষ্মণ দে এবং দাদা শ্রীমন্ত। লক্ষ্মণ বলেন, ‘‘গতকাল রাত সাড়ে ১০টা নাগাদও আমাদের সঙ্গে ওর কথা হয়েছে। ওর প্রয়োজনমতো সবরকম অর্থনৈতিক সাহায্য করতাম আমি। পড়াশোনাতেও ভাল ছিল। গত শুক্রবারও ভাল পরীক্ষা দিয়েছে।’’ শ্রীমন্তের কথায়, ‘‘আমাদের ছেলে আত্মহত্যা করতেই পারে না। ওকে পরিকল্পিতভাবেই ঝুলিয়ে দেওয়া হয়েছে।’’
ঘটনার কথা জানতে পেরে এদিন হস্টেলে যান উপাচার্য সুরঞ্জন দাস এবং রেজিস্ট্রার প্রদীপকুমার ঘোষ। উপাচার্য বলেন, ‘‘বাঁকুড়ার প্রত্যন্ত জায়গা থেকে ও উঠে এসেছিল। ভাল ছাত্র তো ছিলই, স্বভাবেও ছিল হাসিখুশি। অত্যন্ত দুঃখজনক ঘটনা!’’